Konknniche 'Fanatics' ani 'Communal' lok konn?
 'Sunaporant'-acher ek borovp uzvadda ailam. 'Sunaporant' mhonnlear kitem tem ghoddie khubxea zannank khobor na zait. Dekun hanga sangchem poddta. 'Sunaporant' mhonnlear Gõychem Konknnintlean uzvadda yeupi devnagorintlem disallem. Hem disallem konn ani kitle zann vachtat ti mhaka khobor na, punn ek mat sot - hem disallem Konknniche Romi lipintlea vachpeam meren pavona. Dekunuch, Devnagori lipintle, Romi lipicho dusvas korpi Devnagorivale, lipun Romi lipicher vikh onktat.
 30 Janer, 2009. Mhonnche kal, Sukraradis. 'Sunaporant'-acher Xri Uday Bhembro hannem "Romivadachi Randon 3 Fatranchi: Dhormkol'l, Zatvad ani Deshbhorxttponn" nanvachem borovp kelam. Mhojea motan, eka dhormkol'l (fanatic) ani zativad (communal) mandpi koddchean oxe torechem borovp zavop hem sobhavik (natural).
 "Romivad ho Romi lipiechea mogantlean uprasla oxem manpak kainch karonn na. Oxem axil'lem zalear Rajbhas Kaideant Romi lipiecho aspav asunkuch zai hi magnni 5 Fevreri 1987 disach zatli asli, ani te magnnecher adaril'lo Romivad tednach suru zatolo aslo. Toxem ghoddlem na. Rajbhas Kaido pas zavun 17 vorsam uloglea uprant Romivad suru zala. Rajbhas Kaideachem vidheyok (bil) 4 Fevreri 1987 disa pas zal'lem ani 5 Fevrerichea disalleamni uzvaddak ail'lem. Tednam konnech lipi vixim bro kaddlem na. Kaideantuch chuk zalea; va konnem-i chikan kelam; va konnem-i visvasghat kela zalear tem kollpak 17 vorsam lagtat? 17 vorsam uprant he sogle arop kiteak? "
Xri Uday Bhembren boroilolea tea borovpantlo ho ek bhag. Konknnint ek chalti mhonn'nni asa - "Kam' zalem voiz melo! " Xri Uday Bhemren jem kitem aplea borovpant boroilam tantuntlean he mhonn'nnechem khoreponn disun ieta. Konknni Gõychi Rajbhas zavchi mhunn Xri Uday Bhembren ani tachea her Devonagori sangateamni Rajbhas chollovlle vellar Konknniche Romi lipintlea borovpi ani vachpi lokak fottoun sumara bhailo faido kaddlo.
 Konknni Gõychi Rajbhas zavchi mhunn chollvoll korunk, aplea ghorachi, ghorcheanchi ani jivachi porva korinastana rostear ailo to Konknniche Romi lipintlo borovpi ani vachpi lok. He chollvollek Igorzmatecho-i purnn tenko aslo. He-ui karonnak lagon ti chollvoll sumara bhair iesesvi zali. Igorjen legit he chollvollik tenko dilo to, Romi lipintleanuch Konknnik maneotai melltoli oxi somzun dilo. Na zalear, igorzamni padri lok Devonagori lipi khatir prochar kortolo aslo. Ani toso kel'lo zalear, Rajbhas chollvoll sufoll-ui zavpachi nasli. Mhonnche, xevttim Rajbhas chollvoll folladik zali ti Romintleach lokak lagun hem amchean khatren sangum ieta. Hi gozal sot ason-ui, "Konknni mhonnche Devonagori lipintlean boroiloli Konknni" oxem Rajbhas Kaideant orth kantoun Romi lipintlea lokacher fontt marpi he Devonagorivale mandun ghenant.
 "Rajbhas Kaideant Romi lipiecho aspav asunkuch zai hi magnni 5 Fevrer 1987 disach zatli asli and te magnnecher adaril'lo Romivad tednach suru zat'lo aslo," oxem Xri Uday Bhembre mhonnta tantuntuch Devonagorivaleamni Romivaleank kelolem chikan lipun asa.
 Rajbhas chollvolle vellar lok rostear ailo to Konknnichi lipi tharavnk nhoi, punn bhas tharavnk ailolo. Kiteak, Moratti bhaxek-ui manacho unchlo ani poilo-voilo zago melloupache khottpott choltale. Moratti naka amkam, Konknnich zai mhonnit lok Konknnichea mogan rostear denvlolo. He chollvollent modemkat lipichea proxnan tokli voir kaddloli, punn "atam lipi poros Konknni bhas gorjechi" oxem sangun Devonagorivaleamni aplo 'hidden agenda' konnakuch kollounk naslo. Xevttim, Rajbhas Kaido Devonogorintlean pas zalo tednach Romivaleank dhoko boslo! Romivaleanchea visvasak tannim ghat kelo.
 Khorem mhonnlear, "Rajbhas Kaido pas zavn 17 vorsam uloglea uprant Romivad suru zala" oxem Xri Uday Bhembre mhonnta somzota ani mhonnta ti fott! Romivad 1989 vorsa suru zalo hachi Xri Uaday Bhembrek matui khobor na. Ani khuinchi-i gozal sarki khobor nastana kaddli jib laili talleak hem kortub Xri Uday Bhembrea oslea apunn dedd xanno mhunn somzotolea mon'xak sobona. (Tem sobunk zai mhunn to aiz Romi vixim fottincher fotti borovn aplem soboun vhorunk sodta ti gozal veglli! ) 1989 vorsa Romivad koso-kat suru zalo to sod'deak tori mhaka hanga sangpachona. . . . . . . vell ietoch mat jerul sangtolom. Tea mhonnosor Xri Uday Bhembrechean tem sodun kaddum ieta, ani Konknnichea itihasachi anik ek tacher VCD kaddum ieta.
 Khorem mhonnlear, Rajbhas Kaido pas zatoch, Romivale tor 17 vorsam porian ogi ravle oxem Xri Uday Bhembrek dista, tannim konnench tednam aiz zatat tosle arop korunk nant oxem dista zalear, tachea fattlean koslem tori karonn asa. Devnagori lipintlean Rjabhas Kaido pas zalo te vixim tor Romivaleank jivitacho dhoko boslolo! Torui, itlim vorsam Konknniche Romi lipintlean seva korun Konknni bhas aplea khas pan-duddvancher ani tyagancher samball'lolea lokamni 'fuddem polleum-ia kitem zata tem' oxem mhonnit pasiens kaddun ravlo. Xevttim kitem zalem? Devonagrivaleamni aste-aste korun Romivleank konnxak uddovpacheo yeuzonno ankleo ani chalik-ui laileo. Hachem khoreponn amkam diosezintlea iskolamni Devonagorintlean mullavea xikpachem madheom kelam tachevelean disun ieta! Itlench nhoi, Romi lipi sasnnak sompoupache tanche yeuzonnechi tekxi asli tednach Romivaleamni Konknni mollar Devonagorivaleam koddlean apnnem itlim vorsam sonslole onitichem zum fafddun uddovpachi survat ani khottpott kelo. Moddganvam halinch jem Poilem Konknni (Romi lipi) Sahitya ani Sonvskruti Sommelon zalem tem hem onitichem zum fafdun uddovpachem Romivaleanchem poilem sobhemazavelem kortub! Hache fuddem, Romi lipicher zaloli onit sasnnak sompoupachi khubxeo gozali zavpacheo asat, ani tednam Xri Uday Bhembren ani tachi Devnagori komponi 'ami kelem kitem, ani zalem kitem' oxem mhonnot polletoch urtole.
 Dhormkol'l, Zatvad ani Desbhroxtteponn he Romivadache randniche tin fator oxem oxem Xri Uday Bhembre mhonnta. Punn heach Uday Bhembreak apnnem Konknni mollar, kherit bhaxen Goa Konknni Akademicho odheokx astona koslo dhormkol'l ani zativad matoila ani azun-ui matoita to soglleank khobor asa. Purtugezamni Gõyant haddloli Romi lipintlean Konknnichi seva korop sarkem na, tem desa add veta oxem Xri Uday Bhembrek ani tachea sangati Devonagorivaleank dista zalear tannim poilem Purtugezamni haddlolem sutt, butt, kolsanvam nhespachim soddchim. . . . . . . Purtugezamni haddloleo kazum mirsango, adi. khavpachem vapurpachem bond korchem ani magiruch kitem-i 'sensible' ulounchem.
 Aiz Konknni mollar zo Romivad cholta to karonna viret cholona, kiteak uzo nastana dhunvor iena. Aiz zo Romivad cholta to Rajbhas Kaido Devonagorintlean pas kelo tacho 'by product' mhonncho poddta! Haka Xri Uday Bhembre ani tache sangati Devnagorivale zababdar asat! Ho 'by product' atam Romivadachea rupan ek krur ani bhirankull kortubacho uzo zavpacho asa, ani tea ujeant Devnagorivaleancho physical ritin gobor zavcho na, punn Konknniche Romi lipik sompounk sodtolea tanchea sogllea khottea yeuzonneancho mat bhosm' zatolo.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ▼ 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 